Καλοκαιρινό Zuccotto
Το Zuccotto είναι ένα υπέροχο παγωμένο γλυκό από τη Φλωρεντία που εξωτερικά έχει μαλακό παντεσπάνι και μέσα παγωτό. Μια μπόμπα παγωτού δηλαδή!
6 αυγά      , 200 γρ. ζάχαρη λευκή κρυσταλλική, 150 γρ. αλεύρι σκληρό, 50 γρ. κορν φλάουρ, 1 πρέζα αλάτι, ξύσμα ενός λεμονιού, 300 γρ. παντεσπάνι (αν δεν θέλουμε να το φτιάξουμε μόνοι μας, αγοράζουμε έτοιμο ή βάζουμε το αγαπημένο μας κέικ βανίλια), 700 γρ. παγωτό ανθόγαλα (fior di latte) - σε τζελατερίες. Εναλλακτικά, επιλέγουμε μια άλλη γεύση παγωτού, 150 γρ. αμύγδαλα ,  1 τσαμπί μαύρη σταφίδα φρέσκια, 1 ποτήρι του κρασιού Μαυροδάφνη ή άλλο γλυκό κρασί
Για να ετοιμάσουμε το καλοκαιρινό zuccotto κάνουμε ως εξής: Προθερμαίνουμε τον φούρνο στους 180-185°C και στρώνουμε μια λαμαρίνα του φούρνου με λαδόκολλα. Στο μίξερ χτυπάμε τα αυγά με τη ζάχαρη, το αλάτι και το ξύσμα λεμονιού μέχρι να πάρουμε ένα πολύ πηχτό και ανοιχτόχρωμο μείγμα.Κοσκινίζουμε το αλεύρι μαζί με το κορν φλάουρ και το προσθέτουμε σταδιακά στο μείγμα των αυγών, ανακατεύοντας απαλά με μία μαρίζ, από κάτω προς τα πάνω και από έξω προς τα μέσα, ώστε να μην χάσει το μείγμα τον αέρα που έχει ενσωματώσει. Αδειάζουμε στη λαμαρίνα, απλώνοντάς το ομοιόμορφα πέρα ως πέρα, και ψήνουμε για 10-12 λεπτά, μέχρι να χρυσίσει η επιφάνειά του, αλλά να μην ροδίσει. Το αφήνουμε να κρυώσει και το κόβουμε σε λωρίδες στο μέγεθος περίπου που έχουν τα ιταλικά σαβαγιάρ. Μπορούμε να το αποθηκεύσουμε στην κατάψυξη για 1 μήνα. Θα χρειαστούμε μια μικρή στρογγυλή φόρμα με πολύ ψηλά τοιχώματα (π.χ. μια φόρμα σαρλότ) ή ένα μπολ. Ό,τι και να επιλέξουμε, θέλουμε να έχει χωρητικότητα 1 λίτρο*.Ντύνουμε τη φόρμα εσωτερικά με τις λωρίδες από το παντεσπάνι, καλύπτοντας τον πάτο και τα τοιχώματα. Με ένα πινέλο, βρέχουμε καλά το παντεσπάνι με το γλυκό κρασί.Γεμίζουμε τη φόρμα με εναλλάξ στρώσεις από παγωτό (το αφήνουμε να μαλακώσει λίγο για να μπορούμε να το απλώσουμε), χοντροκομμένα αμύγδαλα και ρώγες από μαύρη σταφίδα. Σκεπάζουμε με μεμβράνη και τοποθετούμε στην κατάψυξη να παγώσει για 3-4 ώρες. Αναποδογυρίζουμε σε μια πιατέλα και πασπαλίζουμε με κακάο. Για να το κόψουμε σε όμορφα κομμάτια, βυθίζουμε κάθε φορά το μαχαίρι σε καυτό νερό. 
Αλεύρι (ζύμες),Αυγά,Γαλακτοκομικά,Κρασί,Σταφύλι,Κεράσματα,Τούρτες